
Despre rânduiala cea după Dumnezeu 



Despre rânduiala cea după Dumnezeu (a vieţii) 



-î 



şi despre nevoinţa cea adevărată 



Dacă şi-a despărţit cineva puţin cugetarea de trup şi de robia patimilor şi s-a eliberat 
de neînţelepciune şi-şi priveşte sufletul cu un gând neviclean şi sincer, va vedea în chip curat 
în firea acestuia iubirea lui Dumnezeu cea către noi şi scopul pentru care ne-a zidit. Căci va 
afla, privind în felul acesta, unită fiinţial şi firesc cu omul, pornirea dorinţei spre bine şi încă 
spre Binele cel mai înalt şi unită cu firea, dragostea nepătimaşă şi fericită a acelui chip 
înţelegător şi fericit, a cărui imitaţie este omul. 

Dar o înşelăciune a acestor lucruri văzute şi curgătoare, vrăjind mereu printr-o patimă 
neraţională şi printr-o plăcere amară sufletul neatent şi fără pază, prin negrijă îl atrage spre 
patima cumplită ce se naşte din plăcerile vieţii şi naşte moartea celor ce o îndrăgesc. Pentru 
aceea harul Mântuitorului nostru a dăruit, celor ce o primesc cu iubire, cunoştinţa adevărului, 
leacul mântuitor al sufletului. Prin aceasta, înşelăciunea care vrăjeşte pe om se destramă, iar 
mişcarea necuvenită a trupului se stinge. Căci sufletul care a primit adevărul e condus de 
lumina acestuia spre Dumnezeu şi spre mântuirea sa. 

De aceea, voi care aţi primit cu vrednicie cunoştinţa aceasta şi v-aţi îndreptat 
dragostea dumnezeiască după firea dată sufletului şi v-aţi adunat cu toată inima la un loc, ca 
să înfăptuiţi în comun prin fapte chipul de viaţă arătat de apostol (Rom. 12, 2), doriţi să 
primiţi de la noi un cuvânt îndrumător şi călăuzitor, care să vă conducă pe calea dreaptă a 
vieţii, un cuvânt care să arate celor ce şi-au ales-o, întocmai, care este scopul acestei vieţi, 
care este voia cea bună şi bineplăcută şi desăvârşită a lui Dumnezeu şi care este calea ce duce 
la acest scop, sau cum se cuvine să vieţuiască împreună cei ce păşesc pe această cale şi cum 
trebuie să îndrepteze întâistătătorul obştea ce se îndeletniceşte cu adevărata filosofie şi de ce 
osteneli trebuie să se folosească cei ce vor să urce spre vârful cel mai înalt al virtuţii, să-şi 
facă sufletele vrednice de primirea Duhului. 

Fiindcă deci cereţi de la noi acest cuvânt - nu numai din gură, ci şi statornicit în litere, 
ca avându-1 aşezat în acestea să-1 luaţi de acolo ca dintr-o vistierie a amintirii, potrivit 
trebuinţelor timpului - vom încerca, după harul Duhului dăruit nouă, să răspundem acestei 
râvne a voastre, ştiind sigur că dreptarul vieţii binecredincioase din voi e rezemat în dreapta 
dogmă a credinţei, având dumnezeirea fericitei şi veşnicei Treimi neschimbată nicidecum în 
nimic, ci cugetată şi închinată într-o singură fiinţă, într-o singură slavă, în aceeaşi voinţă, în 
trei ipostasuri, precum, apucând de mai înainte, am dat mărturisirea faţă de mulţi martori prin 
Duhul care ne-a spălat pe noi în izvorul Tainei (botezului). 

Cunoscând deci această mărturisire bine credincioasă şi negreşită a credinţei, 
întemeiată în adâncul sufletului vostru în chip neclintit, şi pornirea şi urcuşul vostru înalt spre 
Cel bun şi fericit, pe drumul faptelor vă punem în scris seminţele învăţăturii, alegând unele 
dintre scrierile dăruite nouă mai înainte de Duhul dând de multe ori după trebuinţă şi înseşi 
cuvintele Scripturii, spre crezarea celor spuse şi spre lămurirea gândirii voastre despre ea, ca 
să nu părem că, părăsind darul de sus, născocim lucruri neadevărate printr-o cugetare 
stricăcioasă şi coborâtă, plăsmuind prin gânduri din afară chipuri ale dreptei credinţe, ca să le 
introducem pe acestea printr-o cugetare deşartă, amestec ându-le în chip neînţelept cu cele ale 
Scripturii. 

Căci cel ce voieşte să-şi dăruiască sufletul şi trupul lui Dumnezeu, potrivit legii dreptei 
credinţe, şi să-I aducă Lui jertfa cea fără de sânge şi curată, trebuie să-şi ia drept călăuză a 



1 Scrierea aceasta a fost publicată în voluml 29 din colecţia "Părinţi şi scriitori bisericeşti", editată de Editura 
Institutului Biblic şi de Misiune al Bisericii Ortodoxe Române, 1982. Textul de faţă a fost preluat de la site-ul 
http://scararai.tripod.com/parinti/nyssa.html. 

vieţii credinţa cea dreaptă pe care ne-o grăiesc glasurile sfinţilor prin toată Scriptura. Pe 
temeiul acesteia conducându-şi sufletul bine ascultător şi bine strunit pe căile virtuţii şi 
dezlegându-se pe sine în chip curat de lanţurile vieţii acesteia şi eliberându-se de robia celor 
de jos şi deşarte, pe de altă parte predându-se întreg credinţei şi vieţii după Dumnezeu, va 
cunoaşte limpede că acolo unde este dreapta credinţă şi viaţa neîntinată, acolo este şi puterea 
lui Hristos, iar unde este puterea lui Hristos, de acolo pleacă şi orice patimă şi moartea care ne 
fură viaţa. Căci nu au cele rele în ele puterea să se împotrivească puterii Domnului, ci ele se 
pot ivi numai prin călcarea poruncilor. 

E ceea ce a păţit cel dintâi om plăsmuit, iar acum toi cei ce imită prin hotărâre de 
bunăvoie neascultarea aceluia. Dar pe cei ce vin cu voia nevicleană la Duhul şi au credinţa 
întru toată adeverirea, neavând nici o pată pe conştiinţă, această putere a Duhului îi curăţeşte, 
potrivit celui ce a zis : "Că Evanghelia noastră cea către voi nu s-a vestit numai în cuvânt, ci şi 
întru putere şi întru Duh Sfânt şi întru adeverire multă, precum bine ştiţi" (I Tes. 1, 5) şi iarăşi: 
"întreg duhul şi sufletul şi trupul vostru să fie păzite fără pată întru numele Domnului nostru 
Iisus Hristos" (I Tes. 5, 23), care a dăruit prin baie celor vrednici mireasma nemuririi, ca 
talantul încredinţat fiecăruia să aducă bogăţia nevăzută, prin Lucrarea celor încredinţate. 

Căci mare este, fraţilor, mare este sfântul botez spre dobândirea bunurilor 
duhovniceşti de către cei ce-1 primesc cu frică. Pentru că din Duhul cel bogat şi îmbelşugat 
curge pururea harul în cei ce-1 primesc. 

De acest har umplându-se, sfinţii apostoli au arătat Bisericilor lui Hristos rodurile 
plinătăţii şi ale adeveririi. Acest Duh rămâne sălăşluit in cei ce au primit darul Lui, împreună- 
lucrător, după măsura credinţei fiecăruia din cei ce s-au împărtăşit de El, zidind în fiecare 
binele spre sârguinţa sufletului în faptele credinţei, după cuvântul Domnului, Care zice că cel 
ce a primit talantul 1-a primit spre lucrarea a ceea ce i s-a dat (Le. 19, 13), adică harul 
Sfântului Duh i s-a dat fiecăruia, spre sporirea şi creşterea lui. Căci sufletul care s-a născut din 
nou prin puterea lui Dumnezeu trebuie să crească până la măsura vârstei duhovniceşti în 
Duhul, adăpat neîncetat cu sudoarea virtuţii şi cu dărnicia harului. Pentru că, precum firea 
trupului pruncului nou născut nu rămâne în vârstă fragedă, ci hrănit cu mâncările trebuitoare 
sufletului, după legea firii, înaintează spre măsura ce-i este rânduită, aşa se cuvine şi sufletului 
născut de curând. împărtăşirea de Duhul, nimicind boala intrată prin neascultare, reînnoieşte 
vechea frumuseţe a firii. De aceea, el nu mai rămâne pururea prunc, nici nemişcat în 
nelucrarea şi în lipsa de curăţie, adormit în starea naşterii, ci se hrăneşte pe sine prin mâncări 
potrivite lui şi creşte spre mărimea pe care o cere firea prin toată virtutea şi ostenelile, ca să se 
facă prin virtutea sa, cu puterea Duhului, neprimejduit de nevăzutul tâlhar ce pregăteşte 
sufletelor multe uneltiri ascunse. 

Deci trebuie să ne conducem pe noi, după Apostol, pururea spre bărbatul desăvârşit, 
"până ce vom ajunge toţi la unirea credinţei şi a cunoştinţei Fiului lui Dumnezeu, la bărbatul 
desăvârşit şi la măsura vârstei plinătăţii lui Hristos, ca să nu mai fim prunci, învăluiţi şi purtaţi 
de tot vântul învăţăturii, cu meşteşug, spre uneltirea înşelăciunii, ci întărindu-ne în adevăr, să 
creştem în toate întru El, Care este capul, Hristos" (Ef 4, 13-15) şi în altă parte, acelaşi zice: 
"Nu vă asemănaţi chipului veacului acesta, ci vă schimbaţi la faţă întru înnoirea minţii 
voastre, ca să cercaţi care este voia lui Dumnezeu cea bună şi bineplăcută şi desăvârşită" 
(Rom. 12, 2). Iar voia lui Dumnezeu cea desăvârşită este, după el, a-şi întipări cineva în suflet 
chipul vieţuirii binecredincioase. Pe acest suflet îl duce la înflorirea celei mai înalte frumuseţi 
harul Duhului, care lucrează împreună cu ostenelile celui ce-şi întipăreşte acest chip. 

La creşterea trupului nu dăm nimic de la noi. Căci firea nu-şi măsoară mărimea prin 
voia şi plăcerea omului, ci prin mişcarea şi legea ei. Dar măsura şi frumuseţea sufletului în 
starea naşterii celei noi, pe care o dăruieşte, prin sârguinţa primitorului, harul Duhului, atârnă 
de voia noastră. Căci cu cît întinzi mai mult nevoinţele vieţuirii binecredincioase, cu atât se 
întinde mai mult şi mărimea sufletului prin nevoinţe şi osteneli, pe care le porunceşte şi 
Domnul nostru, zicând: "Nevoiţi-vă (luptaţi) să intraţi prin poarta cea strâmtă" (Le. 13, 24; 
Mt. 7, 13) şi iarăşi: "Siliţi-vă, căci silitorii răpesc împărăţia cerurilor? (Mt. 11, 12) şi: "Cel ce 

rabdă până la sfârşit acela se va mântui" (Mt. 10, 22 Mc. 13, 13) şi: "Intru răbdarea voastră veţi 
câştiga sufletele voastre" (Le. 21, 19). Dar şi Apostolul zice: "Prin răbdare alergăm în lupta ce 
ne stă în faţă" (Evr. 12, 1) şi: "Ca un slujitor al lui Dumnezeu întru răbdare multă" şi cele 
următoare (II Cor. 6, 4). 

Pentru aceea ne cere să alergăm şi să stăruim cu tărie în nevoinţe pentru că darul 
harului se măsoară cu ostenelile celui ce-1 primeşte. Căci viaţa veşnică şi veselia negrăită din 
ceruri o dăruieşte harul Duhului, dar vrednicia de a primi darurile şi de a se bucura de har o dă 
dragostea de osteneli a credinţei. Unindu-se într-una fapta dreptăţii şi harul Duhului, în 
sufletul în care se unesc, îl umplu pe acesta împreună de viaţa fericită. Iar despărţite una de 
alta, nu aduc sufletului nici un câştig. Căci harul lui Dumnezeu nu poate petrece în sufletele 
ce fug de mântuire, iar puterea virtuţii omeneşti nu e îndestulătoare prin sine însăşi ca să 
înalţe sufletele lipsite de har spre chipul vieţii. "Căci, zice, de nu va zidi Domnul casa şi nu va 
păzi cetatea, în zadar priveghează păzitorul şi se osteneşte ziditorul" (Ps. 106, 1) şi iarăşi: 
"Căci nu prin sabia lor au moştenit pământul şi nu braţul lor i-a mântuit pe ei, măcar că s-au 
folosit de sabie şi de braţe în lupte, ci dreapta Ta şi braţul Tău şi lumina feţei Tale" (Ps. 43, 4). 
Ce spune prin aceasta? Că ajutorul de sus dat lucrătorilor de Domnul e cel ce aduce roadă şi 
totodată că nu trebuie să se încreadă cineva în străduinţele omeneşti şi să nu-şi închipuie că 
toată cununa îi vine prin ostenelile sale ci să-şi lege nădejdile cu privire la sfârşit, de voia lui 
Dumnezeu. 

Deci trebuie să ştie care e voia lui Dumnezeu, spre care, privind, să se sârguiască cel 
ce doreşte viaţa cea fericită şi voieşte să-şi îndrepteze vieţuirea lui spre aceea. Voia cea 
desăvârşită a lui Dumnezeu este să-şi curăţe sufletul prin har de toată întinăciunea, ridicându-1 
mai presus de plăcerile trupului şi să-1 aducă lui Dumnezeu curat, doritor şi în stare să vadă 
acea lumină duhovnicească şi negrăită. Pe unii ca aceştia îi fericeşte şi Domnul zicând: 
"Fericiţi cei curaţi cu inima, că aceia vor vedea pe Dumnezeu? (Mt. 5, 8). Iar în alt loc 
porunceşte: "Faceţi-vă şi voi desăvârşiţi, precum Tatăl vostru cel ceresc desăvârşit este" (Mt. 
5, 48). Spre această desăvârşire ne îndeamnă şi Apostolul să alergăm, zicând: "Ca să înfăţişez 
pe tot omul desăvârşit întru Hristos, spre ceea ce mă şi ostenesc nevoindu-mă" (Col. 28, 29). 
Iar David, grăind în Duh, învaţă, pe cei ce voiesc să vieţuiască întru dreaptă înţelepciune, 
calea adevăratei înţelepciuni (filosofii), pe care trebuie să păşească spre ţinta desăvârşită, 
cerând, de la Cel ce dă, cele ce Duhul le învaţă prin David: "Să se facă, zice, inima mea fără 
prihană, întru îndreptările Tale, ca să nu mă ruşinez" (Ps. 118, 80). Prin aceasta cere să se 
teamă de ruşine şi să se dezbrace, ca de o haină murdară şi de necinste, cei ce s-au îmbrăcat cu 
ea, din răutate. Căci zice iarăşi: "Atunci nu mă voi ruşina, când voi căuta spre toate poruncile 
Tale" (Ps. 118, 6). Vezi că Duhul pune îndrăzneală în împlinirea poruncilor? Şi iarăşi: "Inimă 
curată zideşte întru mine, Dumnezeule, şi duh drept înnoieşte întru cele dinlăuntru ale mele şi 
cu duh stăpânitor mă întăreşte" (Ps. 50, 12? 14). Iar în alt loc întreabă: "Cine se va sui în 
muntele Domnului?" (Ps. 23, 3). Apoi răspunde: "Cel nevinovat cu mâinile şi curat cu inima" 
(Ps. 23, 3). Acesta, care fiind curat în toate, se suie în muntele lui Dumnezeu, este cel ce nici 
cu gândul, nici cu cunoştinţa, nici cu faptele nu şi-a întinat până la sfârşit sufletul, stăruind în 
patimi, şi cel ce prin fapte şi prin înţelesuri bune şi prin duhul stăpânitor şi-a zidit din nou 
inima stricată de răutate. 

Iar sfântul Apostol, grăind despre feciorie celor ce şi-au ales să vieţuiască în ea, scrie 
cum trebuie să fie viaţa aceasta. "Fecioara, zice, se îngrijeşte de cele ale Domnului, ca să fie 
sfântă cu trupul şi cu duhul" (I Cor. 7, 34). Zicând că trebuie să fie curată şi cu sufletul şi cu 
trupul, porunceşte să se ţină cât mai departe de tot păcatul, atât de cel arătat cât şi de cel 
ascuns, adică să se ferească cu desăvârşire de păcatele cu fapta şi de cele săvârşite cu gândul. 
Căci ţinta sufletului care cinsteşte fecioria este să se apropie de Dumnezeu şi să fie mireasa lui 
Hristos. 

Iar cel ce doreşte a se face casnicul cuiva trebuie să ia prin imitare chipul aceluia al 
cărui casnic se face. Drept aceea e de trebuinţă ca şi aceea care doreşte să fie mireasa lui 
Hristos să se facă, după putere, asemenea frumuseţii lui Hristos prin virtute. Căci nu se poate 

uni cu lumina niciodată cel ce nu se luminează de lumina aceea. Pentru că am auzit şi pe 
apostolul Ioan zicând: "Tot cel ce are nădejdea aceasta se curăţeşte pe sine precum şi Acela 
curat este" (I In. 3, 3). Iar apostolul Pavel zice: "Faceţi-vă următori mie, precum şi eu, lui 
Hristos" (I Cor. 11, 1). 

Deci sufletul ce voieşte să zboare spre Dumnezeu şi să se lipească de Hristos trebuie 
să alunge de la sine tot păcatul, atât cel care se săvârşeşte la arătare prin fapte, adică furtul şi 
răpirea, preacurvia şi lăcomia, curvia şi boala limbii şi tot neamul văzut al păcatelor, cât şi cel 
care, zăcând în chip ascuns în suflete şi mişcându-se fără să fie văzut de cei dinafară, roade pe 
om în chip amarnic cu dinţii cei mai ascuţiţi. Iar aceştia sunt: pizma, necredinţa, relele 
năravuri, viclenia, pofta celor necuvenite, ura, trufia, slava deşartă şi toată ciurda ascunsă a 
răutăţii, pe care, la fel cu neamul cel arătat al păcatelor, Scriptura o urăşte şi de care se 
scârbeşte. Căci amândouă sunt înrudite între ele şi răsar din aceeaşi răutate. 

Şi ale cui oase le-a risipit Domnul? Nu ale celor ce caută să placă oamenilor? De cine 
se scârbeşte Domnul ca de un blestemat şi ucigaş? Nu de bărbatul făţarnic şi viclean? "Căci de 
bărbatul sângelui şi de viclean se va scârbi Domnul" (Ps. 5, 7). Nu blestemă David în chip 
vădit pe "cei ce grăiesc pace cu vecinii lor, dar în inimile lor cele rele", strigând către 
Dumnezeu: "Dă-le lor după faptele lor"? (Ps. 27, 3-4) şi: "In inimă lucraţi nelegiuiri pe 
pământ" (Ps. 57, 2). Aici Dumnezeu a numit mişcarea păcatului în suflet, lucrare. 

De aceea ne porunceşte să nu căutăm nici faima de la oameni şi să nu ne ruşinăm nici 
de necinstirile ce ne vin de la ei. Scriptura lipseşte de răsplătirile din ceruri pe cei ce miluiesc 
la arătare pe săraci şi pe cei ce-şi trâmbiţează dărnicia pe pământ. Căci de cauţi să placi 
oamenilor şi dăruieşti ca să fii lăudat, ţi s-a dat plata facerii tale de bine prin laudele 
oamenilor, pentru care ţi-ai arătat mila. Deci nu mai cere răsplată în cer odată ce ţi-ai adunat 
cele de pe pământ, nici nu mai aştepta cinstea de la Dumnezeu, căci ai primit-o pe aceasta de 
la oameni. 

Doreşti slava cea nemuritoare? Arată Celui ce poate să-ţi dea ceea ce doreşti, viaţa ta 
în ascuns. Ţi-e frică de ruşinea veşnică? Teme-te de Cel ce ţi-o va descoperi pe aceasta în ziua 
judecăţii. 

Cum zice deci Domnul: "Să lumineze lumina voastră înaintea oamenilor, ca să vadă 
faptele voastre cele bune şi să mărească pe Tatăl vostru cel din ceruri"? Pentru că porunceşte 
celui ce urmează poruncile lui dumnezeu ca, orice ar face, să facă privind spre Acela şi numai 
spre El, nevânând nici o slavă de la oameni, ci să fugă de laudele de la aceştia şi de arătarea 
(faptelor lui în faţa acestora). Dar cerând să se facă cunoscuţi tuturor prin viaţă şi prin fapte, 
ca să vadă aceia faptele lor, n-a adaus "ca să laude pe cel ce se arată", ci "ca să slăvească pe 
Tatăl vostru cel din ceruri" (Mt. 5, 16). Deci porunceşte ca toată lauda să se îndrepte spre 
Dumnezeu şi toată fapta să se potrivească cu voia Lui, la care se află toartă răsplata faptelor 
virtuţii. Iar ţie îţi porunceşte să fugi şi să te întorci de la lauda limbilor cea de pe pământ. Iar 
cel ce o caută pe aceasta şi-şi târăşte viaţa spre ea nu va fi lipsit numai de slava veşnică, ci sa- 
şi aştepte şi pedeapsa. Căci, "vai, zice, când toţi oamenii vor zice bine de voi" (Le. 6, 26). 
Fugi, deci, de toată cinstirea omenească, al cărei sfârşit este ruşinea şi necinstea veşnică şi 
doreşte laudele de sus, spunând cu David: "De la Tine e lauda mea" (Ps. 21, 29) şi: "întru 
Domnul se va lăuda sufletul meu". Iar fericitul Apostol porunceşte ca nici cel ce mănâncă să 
nu se împărtăşească de hrana ce-i stă în faţă cu nepăsare, ci să dea mai întâi slavă Celui ce i-a 
dat mijloacele de a trăi (I Cor. 10, 31). Aşa ne îndeamnă să dispreţuim în toate slava de la 
oameni şi să căutăm pe cea de la Dumnezeu. Căci cel ce face aşa, credincios se va numi de 
către Domnul. Iar pe cel ce doreşte cinstea de aici îl aşează între cei necredincioşi. "Căci cum 
puteţi, zice, să credeţi voi, cei ce primiţi slavă unii de la alţii, şi slava cea de la Unul 
Dumnezeu nu o căutaţi?" (I In. 5, 44). 

Iar ce este ura, auzi de la Ioan, care zice: "Cel ce urăşte pe fratele său, ucigaş de 
oameni este şi ştiţi că tot ucigaşul de oameni nu are viaţă veşnică" (I In. 3, 15). II scoate deci 
din viaţă pe cel ce urăşte pe fratele său, ca pe un ucigaş de oameni, mai bine zis numeşte ura 
de-a dreptul ucidere. Căci cel ce a smuls şi a nimicit din sine iubirea faţă de aproapele şi s-a 

făcut din prieten duşman al lui, cu dreptate se numără între ucigaşii de oameni, care păzesc 
ascunsă faţă de aproapele duşmănia lor faţă de cei pe care ei uneltesc să-i omoare. Apostolul 
arată prin aceasta limpede că nu e nici o deosebire între relele ascunse înăuntru şi între cele 
arătate şi văzute, punându-le la n loc şi numărându-le împreună. "Şi pentru că n-au cercat, 
zice, a avea pe Dumnezeu întru cunoştinţă, i-a predat pe ei unei minţi neiscusite, ca să facă 
cele ce nu se cuvin, fiind plini de toată nedreptatea, curvia, viclenia, lăcomia, răutatea umpluţi 
de pizmă, de ucidere, de ceartă, de înşelăciune, de năravuri rele şoptitori, bârfitori, urători de 
Dumnezeu, ocărâtori, mândri, îngâmfaţi, născocitori de rele, neascultători de părinţi, 
neînţelegători, fără aşezământ, fără iubire, neîmpăcaţi, nemilostivi, care, deşi cunosc dreptatea 
lui Dumnezeu, că făcând adică acestea sînt vrednici de moarte, nu numai că le fac acestea, ci 
şi consimt cu cei ce le fac" (Rom. 1, 28-32). 

Vezi cum a împletit relele năravuri, mândria, viclenia şi celelalte rele ascunse, cu 
uciderea, cu lăcomia şi cu toate cele asemănătoare? Dar ce spune Domnul însuşi? "Ce este 
între oameni înalt, urâciune este la Dumnezeu" (Le. 16, 15) şi: "Cel ce se înalţă pe sine va fi 
umilit şi cel ce se smereşte pe sine va fi înălţat" (Le. 14, 11). Iar înţelepciunea zice: "Necurat 
este la Domnul tot cel cu inima înaltă" (Prov. 16, 5). Dar ar putea afla cineva şi în alte 
Scripturi multe spre învinovăţirea patimilor ascunse în suflete. Şi aşa de rele sînt acestea şi de 
greu de vindecat şi atâta tărie au câştigat în adâncul sufletului, încât nu e cu putinţă să fie 
smulse şi desfiinţate numai prin sârguinţa şi virtutea omenească, de nu va primi cineva ca 
ajutor, prin rugăciune, puterea Duhului, ca să biruiască asupra răutăţii ce-1 stăpâneşte 
înăuntru. Aceasta o învaţă Duhul însuşi, folosindu-Se de glasul lui David: "De cele ascunse 
ale mele curăţeşte-mă şi păzeşte pe robul Tău de cele de alt neam" (Ps. 18, 13-18). 

Căci două fiind cele din care se alcătuieşte omul cel unul, sufletul şi trupul, şi cel din 
urmă îmbrăcându-1, iar cel dintâi rămânând înăuntru în timpul vieţii, cel dintâi trebuie 
supravegheat ca o biserică a lui Dumnezeu şi păzit, ca nu cumva, venind în el vreunul din 
păcatele arătate, să-1 clatine şi să-1 strice. Despre cel ce nu-şi păzeşte sufletul vorbeşte şi 
Apostolul cu ameninţare: "Cel ce strică biserica lui Dumnezeu strica-1-va pe el Dumnezeu" (I 
Cor. 3, 17). Iar pe cel dinăuntru trebuie să-1 păzim cu toată străjuirea, ca nu cumva, pornind 
vreo ceată înarmată a răului din vreun adânc de undeva şi stricând gândul vieţuirii 
binecredincioase, să robească sufletul, umplându-1 de patimile ce-1 atrag pe ascuns. 

Drept aceea omul trebuie să străjuiască cu mare veghe, înconjurând des sufletul, 
strigând ca un conducător de oaste şi îndemnând: "Omule, ţine în toată paza inima ta. Căci din 
aceasta sunt ieşirile vieţii". Iar straja sufletului este gândul vieţuirii binecredincioase, întărit de 
frica de Dumnezeu, de harul Duhului, de fapte bune. Căci, cel ce şi-a înarmat sufletul său cu 
acestea respinge uşor atacurile tiranului, adică viclenia şi pofta, mândria, mânia, pizma şi 
toate mişcările viclene ale răutăţii dinăuntru. Acela care cultivă virtutea trebuie să fie simplu 
şi neclintit, plugărind numai roadele vieţuirii binecredincioase şi neabătându-şi niciodată viaţa 
spre căile răutăţii şi nedespărţindu-şi gândul de la vieţuirea bine-credincioasă a credinţei, ci să 
fie de un singur fel, drept şi necercat de patimile ce se află în afara drumului său. Pentru că nu 
e cu putinţă ca cea care vieţuieşte cu un singur bărbat şi cea care preacurveşte, căsătorită fiind, 
să aştepte aceeaşi răsplată a vieţii. 

"Să nu înjugi, zice fericitul Moise, în aria ta animale de neam străin la un loc, ca boul 
şi asinul, ci, înjugând cele de acelaşi neam, să-ţi treieri secerişul tău. Nici să nu teşi în haina ta 
de lână in, nici in, în cea de lână" (Deut. 22, 10-11). "Să nu semeni în ţarina ta două feluri de 
seminţe, nici de două ori pe an" (Lev. 19, 19). "Să nu împreuni animal de neam străin cu altul 
spre naştere, ci să împreuni pe cel de acelaşi neam cu cel de acelaşi neam" (Deut. 11,9). 

Ce voieşte să spună sfântul prin aceste ghicituri? Că nu trebuie să sădeşti în acelaşi 
suflet împreună patima şi virtutea, nici să-ţi împărţi viaţa între cele potrivnice, ca să cultivi în 
acelaşi suflet mărăcini şi grâu, nici mireasa lui Hristos să nu preacurvească cu vrăjmaşii lui 
Hristos şi pe de o parte să zămislească lumina, pe de alta, să nască întunericul. Căci nu pot fi 
acelea împreună, precum nici laturile virtuţii, împreună cu laturile patimii. Căci ce prietenie 
poate fi între neprihănire şi desfrânare? Şi ce unitate de gând, între dreptate şi nedreptate? Sau 

ce părtăşie are lumina cu întunericul? Nu se retrage una din faţa celuilalt şi nu voieşte să 
rămână fără cel ce-1 războieşte? 

Deci, plugarul înţelept trebuie să sloboadă ca dintr-un izvor bun de băut apele cele 
bune ale vieţii, neamestecate cu noroi şi să cunoască numai rodurile lui Dumnezeu şi cu ele să 
se ostenească, cu străduinţă, toată viaţa. Făcând aşa, chiar dacă ar răsări vre-un gând străin 
între rodurile virtuţii, văzând în ascunsul tău ostenelile tale Cel ce toate le vede, va smulge cu 
puterea Lui acea rădăcină vicleană şi făţarnică a gândurilor înainte de odrăslire. Căci celui ce 
stăruie întru ostenelile virtuţii îi vine repede în ajutor harul Duhului, care nimiceşte seminţele 
răutăţii şi nu poate cădea acela din nădejde, nici nu poate fi trecut cu vederea şi lăsat neizbăvit 
cel ce stăruie pururea lângă Dumnezeu. 

Ştii pe văduva din Evanghelie, care a înfăţişat nu Judecătorului de oameni iubitor 
mărimea nedreptăţii, dar a cărei multă şi neîncetată stăruinţă în cerere biruind nepăsarea 
judecătorului, 1-a mişcat spre pedepsirea celui ce a nedreptăţit-o. Deci să nu încetezi nici tu să 
te rogi. Căci dacă îndrăzneala aceleia în cerere a plecat voia unui stăpân nemilos, cum ne vom 
descuraja noi de sârguinţa îndreptată spre Dumnezeu, a Cărui milă obişnuieşte să se coboare 
adeseori la cei ce cer? 

Dar şi Domnul însuşi, primind stăruinţa noastră în rugăciuni şi îndemnându-ne să ne 
folosim de sârguinţa, zice: "Vedeţi ce zice judecătorul nedrept? Cu cît mai mult nu va face 
Tatăl vostru cel ceresc izbăvire celor ce strigă către El noaptea şi ziua? Şi zic că vouă vă va 
face izbăvire degrabă" (Le. 18, 6-8). Iar Apostolul, dându-şi multă sârguinţa şi nevoinţă ca 
ucenicii bine-credincioşi să-şi facă înaintarea spre desăvârşire, ba făcându-le vădită tuturor şi 
ţinta adevărului, zice: "Sfătuind pe tot omul şi învăţându-1 întru toată înţelepciunea, ca să 
înfăţişăm pe tot omul desăvârşit în Hristos, spre ceea ce mă şi ostenesc nevoindu-mă" (Col. 1, 
28-29). Şi iarăşi se roagă ca cei ce s-au învrednicit de pecetea Duhului prin botez să primească 
creşterea până la vârsta duhovnicească prin dăruirea Duhului, zicând: "Drept aceea şi eu, 
auzind de credinţa voastră şi de dragostea ce o aveţi către toţi sfinţii, nu încetez rugându-mă 
pentru voi şi cerând ca Dumnezeul Domnului nostru Iisus Hristos, Tatăl slavei, să vă dea vouă 
duhul înţelepciunii şi al descoperirii întru cunoştinţa Lui, luminând ochii inimii voastre ca să 
ştiţi care este nădejdea chemării Lui şi care e bogăţia slavei moştenirii Lui întru sfinţi şi care 
este mărimea puterii Lui întru noi, cei care credem" (Ef 1, 15-19). Apoi, vorbind despre felul 
împărtăşirii Duhului, zice: "După lucrarea puterii Lui, pe care a lucrat-o în Hristos, sculîndu-L 
pe El din morţi? (Ef. 1, 19-20). El grăieşte prin acestea în chip curat despre împărtăşirea 
Duhului şi despre lucrarea Aceluia în cei ce se împărtăşesc de lucrarea Lui, "ca să luaţi, zice, 
şi voi în acelaşi chip adeverirea Lui". Apoi, mergând puţin mai departe se roagă cerând să 
vină asupra lor puterea Duhului: "Pentru aceea plec genunchii mei către Tatăl Domnului 
nostru Iisus Hristos, de la Care se numeşte toată părinţimea în cer şi pe pământ, ca să vă dea 
vouă, după bogăţia slavei Lui, să vă întăriţi întru putere prin Duhul Lui, întru omul cel din 
lăuntru, ca să locuiască Hristos prin credinţă în inimile voastre, ca fiind înrădăcinaţi şi 
întemeiaţi întru dragoste, să puteţi cunoaşte împreună cu toţi sfinţii, care este lăţimea şi 
lungimea şi adâncimea şi înălţimea şi să cunoaşteţi dragostea lui Hristos, care covârşeşte toată 
cunoştinţa, ca să vă umpleţi de toată plinătatea lui Dumnezeu" (Ef. 3, 14-19). 

Dar şi în altă epistolă vorbeşte ucenicilor despre aceleaşi lucruri descoperindu-le 
vistieria Duhului şi îndemnându-i să se împărtăşească de ea: "Râvniţi darurile (harismele) 
duhovniceşti. Dar vă arăt vouă o cale încă şi mai înaltă. De-aş vorbi în limbile omeneşti şi în 
cele îngereşti, iar dragoste nu am, m-am făcut aramă sunătoare şi chimval răsunător. Şi de aş 
avea proorocie şi de aş cunoaşte tainele şi toată cunoştinţa, şi de aş avea credinţă încât să mut 
şi munţii, iar dragoste nu am, nimica nu sunt. Şi de aş împărţi toate cele ce le am şi mi-aş da 
trupul meu să ardă, iar dragoste nu am, nimic nu-mi foloseşte" (I Cor. 12, 31-13, 3). Iar care 
este câştigul dragostei şi care sunt vlăstarele acesteia, de ce lucruri îl desparte pe cel ce o are 
şi ce lucruri îi pricinuieşte aceluia, o arată limpede în aceasta: "Dragostea nu pizmuieşte, nu se 
semeţeşte, nu se trufeşte, nu se poartă cu necuviinţă, nu caută ale sale, nu se întărâtă, nu 
socoteşte răul, nu se bucură de nedreptate, ci se bucură de adevăr, toate le suferă, toate le 

crede, toate le nădăjduieşte, toate le rabdă. Dragostea niciodată nu cade" (I Cor. 13, 4-8). 
Foarte frumos zice: "Dragostea niciodată nu cade". Dar ce este aceasta? Chiar dacă ar dobândi 
cineva alte daruri (harisme), pe care le aduce Duhul (al limbilor îngereşti şi proorocia şi 
cunoştinţa şi harismele vindecărilor), dar nu s-ar izbăvi prin curăţie de patimile ce-1 tulbură 
înăuntru, prin dragostea Duhului, şi n-ar primi în suflet acest leac desăvârşit al mântuirii, se 
află încă în frica de cădere, neavând dragostea care-1 sprijineşte şi întăreşte în starea virtuţii. 

Să nu-ţi închipui, deci, că având harul bogat şi îmbelşugat al Duhului, nu mai ai 
nevoie de nimic pentru desăvârşirea ce-ţi poate veni prin darurile Aceluia. Şi când vine la tine 
bogăţia darului, fâ-te sărac cu cugetul, neîncrezându-te niciodată în tine şi aşteptând dragostea 
în suflet, ca pe o temelie a vistieriei harului, şi luptând cu orice patimă, până ce vei ajunge la 
vârful vieţuirii bine-credincioase, la care a ajuns apostolul şi la care urcă pe ucenici prin 
rugăciune şi învăţătură. Iar de pe acesta le arată celor ce-L iubesc pe Domnul prefacerea şi 
harul mai înalt la care au fost ridicaţi, spunând: "Căci nici tăierea împrejur nu este ceva, nici 
netăierea împrejur, ci făptura nouă. Şi câţi vor umbla după dreptarul acesta, pace peste ei şi 
milă peste Israelul lui Dumnezeu" (Gal. 6, 15-16). Şi iarăşi: "De este cineva în Hristos, e 
făptură nouă; cele vechi au trecut" (II Cor. 5, 14). Făptura nouă este dreptarul apostolic. Iar 
aceasta este ceea ce a lămurit în altă parte, zicând: "Ca să-şi înfăţişeze El însuşi Lui Biserica 
slăvită, neavând pată sau zbârcitură sau altceva din acestea, ci ca să fie sfântă şi fără prihană" 
(Ef. 5, 27). "Făptură nouă" a numit locuirea Sfântului Duh în sufletul curat şi neprihănit şi 
eliberat de toată răutatea, viclenia şi ruşinea. 

Căci, când va urî sufletul păcătuirea şi se va face casnic al lui Dumnezeu, după putere, 
prin vieţuirea întru virtute, şi va primi, după prefacerea vieţii, în sine harul Duhului, s-a făcut 
făptură nouă şi a fost zidit din nou. Tot aceasta o arată şi cuvintele: "Curăţiţi aluatul vechi ca 
să fiţi frământătură nouă" (I Cor. 5, 7); la fel: "Să prăznuim nu în aluatul cel vechi, ci întru 
azimile curăţiei şi ale adevărului" (I Cor. 5, 8). 

Şi fiindcă ispititorul întinde sufletului curse de pretutindeni, înconjurându-1 cu răutatea 
lui, iar puterea omenească e atât de mică, încât nu poate să-1 biruiască pe acela prin ea însăşi, 
Apostolul ne cere să ne înarmăm mădularele cu armele cereşti; el ne porunceşte să îmbrăcăm 
platoşa dreptăţii, să ne încălţăm picioarele întru gătirea păcii, să ne încingem mijlocul cu 
adevărul, iar peste toate să luăm scutul credinţei, prin care, zice: "Vei putea stinge săgeţile 
aprinse ale celui rău" - iar săgeţile aprinse sînt patimile -; apoi ne îndeamnă să luăm coiful 
mântuirii şi sfânta sabie a Duhului - iar sfânta sabie numeşte cuvântul lui Dumnezeu întru 
putere (Ef. 6, 14-17), cu care înarmând dreapta sufletului, să respingem uneltirile vrăjmaşului. 

Iar cum să luăm aceste arme, află tot de la Apostolul care zice: "Prin toată rugăciunea 
şi cererea rugându-vă în toată vremea întru Duhul şi priveghind la aceasta întru toată stăruinţa 
şi cererea" (Ef. 6, 18). De aceea se şi roagă pentru toţi, zicând: "Harul Domnului nostru Iisus 
Hristos şi dragostea lui Dumnezeu Tatăl şi împărtăşirea Sfântului Duh să fie cu voi cu toţi" (II 
Cor. 1, 13). Şi iarăşi: "întreg duhul şi sufletul şi trupul vostru să se păzească fără prihană în 
ziua Domnului nostru Iisus Hristos" (I Tes. 5, 23). 

Vezi câte chipuri de mântuire ţi-a arătat ţie, învăţându-te să tinzi spre o singură cale şi 
spre un singur scop, ca să fii creştin desăvârşit? Căci acesta este sfârşitul la care trebuie să 
ajungă iubitorii adevărului, prin credinţă tare şi nădejde neclintită, păşind bucuroşi întru 
nevoinţă şi cu toată hotărârea. Prin acestea se săvârşeşte cu uşurinţă drumul vieţii spre vârful 
cel mai înalt al ei. In ele atârnă toată proorocia şi legea. Iar poruncile care sunt? "Să iubeşti pe 
Domnul Dumnezeul tău din toată inima ta şi din tot sufletul tău şi din tot cugetul tău şi pe 
aproapele tău, ca pe tine însuţi" (Deut. 6, 5). 

Deci, ţinta vieţuirii bine-credincioase aceasta este. Pe aceasta ne-a predat-o Domnul şi 
apostolii, care au primit de la El cunoaşterea ei. Iar dacă am lungit cuvântul, dovedind-o prin 
mai multe mărturii, îngrijindu-ne mai mult de înfăţişarea adevărului decât de scurtarea celor 
spuse, să nu ne ia nimeni în nume de rău. Căci cei ce vor să-şi izbăvească sufletul de petele 
răutăţii trebuie să cunoască în chip drept vieţuirea cea înţeleaptă şi să ştie întocmai scopul 
acestei înţelepciuni (filosofii), ca, cunoscând osteneala călătoriei şi sfârşitul drumului, să 

arunce toţi îngâmfarea şi cugetarea semeaţă despre izbânzile lor şi, tăgăduindu-şi sufletul 
împreună cu viaţa, după porunca Scripturii (Mt. 10, 39), să privească spre singura bogăţie pe 
care a făgăduit-o Dumnezeu celor ce-L iubesc: spre cununa iubirii lui Hristos, Care cheamă la 
El pe toţi cei ce au primit să ia cu toată inima lupta pentru ea. Acestora le ajunge, ca merinde 
pentru călătoria unei astfel de vieţi, crucea lui Hristos. Purtând-o pe aceasta cu veselie şi cu 
bună nădejde, să urmeze Mântuitorului Dumnezeu, fâcându-şi lege şi cale a vieţii iconomia 
Lui, precum a zis Apostolul: "Fiţi următori mie, precum şi eu, lui Hristos" (I Cor. 11, 1); şi 
iarăşi: "Prin răbdare alergăm în lupta ce ne stă înainte privind spre Căpetenia şi Desăvârşitorul 
credinţei, care, în locul bucuriei ce era pusă înaintea Lui, a răbdat crucea ruşinei şi, 
dispreţuind-o pe aceasta, s-a aşezat la dreapta lui Dumnezeu" (Evr. 1, 1-2). Căci teamă să ne 
fie ca, nu cumva mândrindu-ne cu darurile cele de la Duhul şi luând prilej de la vre-o 
izbândire întru cele ale virtuţii, să ne trufim în cuget, înainte de a ajunge la sfârşitul celor 
nădăjduite, şi aşa să ne oprim din pornirea noastră, făcând nefolositoare şi osteneala de mai 
înainte prin îngâmfare şi arătându-ne nevrednici de desăvârşirea spre care ne atrage harul 
Duhului. 

Drept aceea se cuvine să nu slăbim nicicând încordarea ostenelii, nici să ieşim din 
nevoinţele ce ne stau în faţă, nici să privim înapoi la vre-o faptă însemnată pe care am fi 
săvârşit-o, ci, uitând de acelea şi întinzându-ne spre ceea ce ne stă înainte, cum zice Apostolul 
(Filip. 3, 13), şi zdrobindu-ne inima cu grijile ostenelilor, să avem dorinţa de dreptate mereu 
nesăturată. Flămânzind şi însetând numai de aceasta, să căutăm să ajungem la desăvârşire, 
socotindu-ne smeriţi şi săraci, ca unii ce suntem departe de cele făgăduite şi mult depărtaţi de 
dragostea desăvârşită a lui Hristos. 

Căci cel ce o doreşte pe aceasta şi priveşte spre făgăduinţa de sus nu încetează nici a posti, 
nici a priveghea, nici a se sârgui pentru altceva ce ţine de virtute, mândrindu-se cu izbânzile 
de mai înainte, ci, fiind plin de dorul dumnezeiesc şi privind cu încordare spre Cel ce-1 
cheamă, orice nevoinţă ar împlini spre dobândirea Lui o socoteşte drept un lucru mic şi 
nevrednic de încununare. El se străduieşte până la sfârşitul vieţii acesteia, adăugând osteneli la 
osteneli şi virtuţi la virtuţi, până ce se va face cinstit în faţa lui Dumnezeu, prin fapte, 
nesocotindu-se în conştiinţă că s-a făcut pe sine vrednic de Dumnezeu. Căci aceasta e cea mai 
mare izbândă a înţelepciunii (a filosofiei), ca fiind cineva mare prin fapte, să se smerească cu 
inima şi să nu se încreadă în vieţuirea sa, aruncând la pământ închipuirea de sine prin frica de 
Dumnezeu, ca să se bucure de făgăduinţă pe măsura în care s-a îndrăgit de ea prin credinţă, nu 
pe măsura în care a lucrat pentru ea ostenindu-se. Dar e nevoie de mare credinţă şi nădejde 
pentru a primi răsplată pe măsura acesteia şi nu pe măsura ostenelilor. Iar temelia credinţei 
este sărăcia şi dragostea nemăsurată către Dumnezeu. 

Socotesc că s-a vorbit destul despre cei ce şi-au ales să vieţuiască cu înţelepciune 
(filosofie) în cele ce-i duc la ţinta nădăjduită. De aceea, trebuie să adăugăm la cele spuse, cum 
trebuie să vieţuiască unii ca aceştia la un loc, ce osteneli trebuie să iubească, cum trebuie să 
alerge unii cu alţii până ce vor ajunge la cetatea de sus. Cel ce nu preţuieşte în chip curat cele 
preţuite ale vieţii şi părăseşte pe cei înrudiţi trebuie ca, dispreţuind toată slava de jos şi iubind 
cinstea cerească, să se unească duhovniceşte cu fraţii din viaţă, ca să tăgăduiască odată cu 
viaţa şi sufletul său. Iar tăgăduirea sufletului stă în a nu căuta să-şi slujească nicidecum voia 
sa, sau mai degrabă, în loc să împlinească voia sa, să dorească a împlini cuvântul netrecător al 
lui Dumnezeu şi a se folosi de acesta ca de un bun cârmaci, care călăuzeşte obştea întreagă a 
frăţiei, ţinută într-un gând, spre limanul voii lui Dumnezeu. Apoi mai trebuie să aibă voia să 
nu socotească nimic al său deosebit de ceea ce e de obşte, afară de haina care acoperă trupul. 
Căci dacă nu are nimic din acestea, ci e gol de grija vieţii de sine, va fi slujitor al trebuinţelor 
de obşte şi va împlini cu toată inima, cu plăcere şi cu nădejde, ceea ce se porunceşte de 
întâistătători şi ca un rob simplu şi plin de bunăvoinţă al lui Hristos, cumpărat pentru 
trebuinţele de obşte ale fraţilor. Căci aceasta o voieşte şi o porunceşte şi Domnul zicând: "Cel 
ce voieşte să fie între voi întâiul şi mare, să fie cel mai de pe urmă şi sluga tuturor" (Mc. 9, 35; 

10, 43-44; Mt. 20, 26-27; 23, 1 1). Deci se cuvine ca slujirea făcută oamenilor să fie fără plată 
şi să nu aducă celui ce slujeşte cinstire, nici slavă, ca să nu se arate cel ce o săvârşeşte ca 
vrând să placă oamenilor, cum s-a scris (Ef. 6, 6), dându-şi în faţa ochilor chipul slujirii; nici 
să slujească oamenilor (ca oameni), ci ca Domnului însuşi. Se cuvine a păşi astfel pe calea 
acoperită de necazuri. Căci cel ce-şi supune grumazul pe această cale, cu toată inima, jugului 
lui Dumnezeu şi-1 poartă cu plăcere până la sfârşit, e dus spre sfârşitul desăvârşit cu bună 
nădejde. Deci se cuvine să se supună tuturor şi să slujească fraţilor ca şi când ar avea de plătit 
fiecăruia o datorie, adunând în suflet grijile pentru toţi şi împlinind iubirea datorată. 

Dar se cuvine ca şi întâistătătorii acestei cete duhovniceşti, privind la mărimea grijii 
lor de ei şi cugetând la răutatea ce întinde curse credinţei, să se nevoiască cu vrednicie în 
supravegherea lor, neînălţându-şi gândul spre stăpânire. Căci e o primejdie în această slujbă; 
şi unii socotind că sînt întâistătători ai altora şi că au să-i îndrumeze spre viaţa cerească s-au 
pierdut pe ei înşişi, fiind amăgiţi, fără să-şi dea seama, de cugetul lor. Deci se cuvine ca 
întâistătătorii să se ostenească în supravegherea lor mai mult decât ceilalţi şi să aibă un cuget 
mai smerit decât cei conduşi şi să-şi înfăţişeze viaţa lor ca chip de slujire fraţilor, socotind că 
au pe cei încredinţaţi lor ca pe o vistierie dată lor în grijă, de Dumnezeu. 

Căci dacă vor fi aşa, unind tot mai strâns sfinţita obşte prin slujire şi vor da la arătare 
învăţătura după trebuinţa fiecăruia, ca fiecare să-şi păzească rânduiala cuvenită, dar în ascuns, 
în cugetare, vor păstra, prin credinţă, smerita cugetare, ca nişte slujitori binevoitori, îşi vor lua 
lor, printr-o astfel de vieţuire, o mare răsplată. 

Drept aceea, îngrijiţi de ei, ca nişte povăţuitori (pedagogi) blânzi, ca de nişte copii 
plăpânzi care v-au fost încredinţaţi de părinţii lor. Căci aceia, privind la deprinderile copiilor, 
unuia îi dau lovituri, altuia sfaturi, altuia laude, altuia altceva, nefăcându-le nimic, nici spre 
mulţumirea, nici din ura proprie, ci cum se potriveşte stării şi cum o cere purtarea copilului, 
ca să-1 facă râvnitor şi cinstit în viaţa aceasta. 

Deci şi voi se cuvine ca, lepădând toată ura şi toată mândria împotriva fraţilor, să 
potriviţi cuvântul după puterea şi voia fiecăruia: pe unul ceartă-1, pe altul sfâtuieşte-1, pe al 
treilea mângâie-1, dându-i doftoria ca un doctor bun, după trebuinţa fiecăruia. Căci acesta 
privind spre boli, unuia îi dă o doftorie mai blândă, altuia una mai tare, nepurtându-se cu ură 
faţă de nici unul din cei ce au nevoie de tămăduire, ci potrivindu-şi meşteşugul după suflete şi 
trupuri. Iar tu, ţine seama de trebuinţa stării fiecăruia, ca, învăţând bine sufletul ucenicului 
care caută la tine, să aduci Tatălui strălucita lui virtute, fâcându-1 moştenitor vrednic al darului 
Aceluia. 

De vă veţi purta aşa unii faţă de alţii, cei ce conduceţi şi cei ce vă folosiţi de ei ca 
învăţători, unii ascultând cu bucurie de cei ce vă poruncesc, ceilalţi călăuzind cu plăcere pe 
fraţi spre desăvârşire, şi de vă întreceţi în cinstiri unii faţă de alţii, veţi trăi pe pământ viaţa 
îngerilor. Să nu se vadă deci între voi pe pământ nici o trufie, ci simplitate şi bunăînţelegere şi 
starea de suflet nevicleană să unească obştea voastră. Să se convingă pe sine fiecare că nu e 
mai prejos numai de fratele eu care împreună-vieţuieşte, ci şi de tot omul. Căci cunoscând 
aceasta, va fi cu adevărat ucenic al lui Hristos. Pentru că "cel ce se înalţă pe sine se va smeri", 
precum a zis Mântuitorul, "şi cel ce se smereşte pe sine se va înălţa" (Le. 14, 11; 18, 14; Mt. 
23, 12) şi: "Cel ce voieşte să fie între voi întâiul, să fie cel de pe urmă şi să fie tuturor slujitor, 
precum Fiul Omului n-a venit să I se slujească, ci să slujească şi să-Şi dea sufletul Său 
răscumpărare pentru mulţi" (Mc. 9, 35; 10, 45; Mt. 20, 28). Iar Apostolul zice: "Că nu ne 
propovăduim pe noi înşine, ci pe Domnul Iisus Hristos, iar noi suntem slujitori ai voştri 
pentru Iisus" (II Cor. 4, 5). 

Cunoscând deci roadele smereniei şi paguba trufiei, urmaţi Stăpânului iubindu-vă unii 
pe alţii şi nu vă temeţi nici de moarte, nici de pedeapsă în face bine unii altora. Ci pe drumul 
pe care a umblat între noi Dumnezeu, pe acesta umblaţi şi voi spre El într-un trup şi un suflet, 
înaintând spre chemarea de sus, iubind pe Dumnezeu şi unii pe alţii. Căci dragostea şi frica de 
Dumnezeu este întâia împlinire a legii. 

Se cuvine deci ca fiecare dintre voi să aşeze ca pe o temelie tare şi statornică frica şi 
dragostea în sufletul său şi să o hrănească cu fapte bune şi cu rugăciune neîncetată. Căci nu se 
sădeşte în noi în chip simplu şi de la sine dragostea de Dumnezeu, ci prin multe şi mari griji şi 
prin împreună-lucrarea lui Hristos, precum a spus înţelepciunea (Prov. 2, 4-5): "Că de o vei 
căuta pe ea ca pe argint şi de o vei cerceta ca pe o comoară, vei înţelege frica Domnului şi 
cunoştinţa de Dumnezeu o vei afla". Iar aflând frica de Domnul şi cunoştinţa de Dumnezeu şi 
înţelegându-le pe acestea, vei dobândi uşor şi ceea ce urmează, adică iubirea aproapelui. Căci 
odată dobândit cu osteneală primul lucru, şi cel mai mare, cel de al doilea, mai mic şi mai fără 
osteneală, va urma celui dintâi. Dar nefiind de faţă acela, nici cel de al doilea nu va urma în 
chip curat. Pentru că cel ce nu iubeşte pe Dumnezeu din toată inima şi din tot cugetul, cum se 
va îngriji în chip sănătos şi fără viclenie de iubirea de fraţi, neîmplinind prin aceasta iubirea 
faţă de Cel ce Se îngrijeşte de ea? Căci pe cel ce se află astfel şi nu cu sufletul întreg predat lui 
Dumnezeu, nici înarmat cu iubirea faţă de toţi, uşor îl supune meşteşugarul răutăţii, 
răsturnându-1 prin gânduri viclene, aci făcându-1 să i se pară grele poruncile Scripturii şi urâtă 
slujirea fraţilor, aci ridicându-1 la trufie şi la înfumurare prin însăşi slujirea celor împreună 
robi, şi convingându-1 că a împlinit poruncile Domnului şi că va fi mare în ceruri. 

Dar nu mică este nedreptatea ce o face. Căci se cuvine slujitorului binevoitor şi 
sârguincios să încredinţeze Stăpânului judecata bunăvoinţei sale şi să nu se facă pe sine 
judecător şi lăudător al vieţuirii sale. Pentru că dacă se face însuşi judecător, înlăturând pe 
Judecătorul adevărat, nu va avea nici răsplata de la Acela, dându-şi-o singur înainte de 
judecata Aceluia, prin laudele şi prin închipuirea de sine. Căci după înţeleptul Pavel "Duhul 
lui Dumnezeu trebuie să mărturisească împreună cu duhul nostru" (Rom. 10, 16), nu să 
dovedim prin judecata noastră cele ale noastre. "Că nu cel ce se laudă pe sine este probat, ci 
cel pe care Domnul îl laudă" (II Cor. 10, 18). Iar cel ce nu aşteaptă lauda Domnului, ci, luând- 
o înaintea judecăţii Lui, cade în slăvirile omeneşti, căutând să-şi câştige sieşi cinstirea de la 
fraţi prin ostenelile sale, face cele ale necredincioşilor. Căci necredincios este cel ce vânează 
cinstirile omeneşti în locul celor cereşti, cum zice Domnul însuşi: "Cum puteţi voi să credeţi, 
când primiţi slavă unii de la alţii şi slava de la singurul Dumnezeu nu o căutaţi?" (In. 5, 44). 

Cu cine mi se pare mie că se aseamănă aceştia, dacă nu cu cei ce curăţă partea din 
afară a paharului şi a blidului, iar înăuntru sînt plini de toată răutatea (Mt. 23, 25)? Vedeţi deci 
să nu păţiţi ceva de felul acesta, ci, ridicându-vă sufletele în sus şi având o singură grijă, să 
plăceţi Domnului şi să nu cădeţi niciodată din amintirea celor cereşti, nici să primiţi cinstirile 
vieţii acesteia, ci să alergaţi acoperind cu cuvântul nevoinţele pentru virtute. Lucraţi astfel ca 
nu cumva să găsească vreme cel ce vă ispiteşte cu cinstirile de pe pământ şi vă răpeşte prin 
aceasta mintea voastră de la îndeletnicirea cu cele bune, să vă răstoarne în cele deşarte şi pline 
de amăgire. Iar negăsind vreme pentru aceasta, nici putinţă de pătrundere, ca să vrăjească pe 
cei ce petrec sus cu sufletele, se pierde şi zace mort. Căci nelucrarea e moarte pentru diavol, 
ca şi pentru răutate. Deci aflându-se în voi dragostea lui Dumnezeu, numaidecât îi urmează şi 
cele proprii ei: iubirea de fraţi, blândeţea, nefăţărnicia, stăruirea şi sârguinţa în rugăciune şi, 
simplu, toată virtutea. 

Cât de mare trebuie să fie deci câştigul marilor osteneli care nu se fac pentru a se arăta 
oamenilor, ci pentru a plăcea Domnului, Care cunoaşte cele ascunse! Spre aceasta trebuie să 
privim pururea şi să cercetăm lăuntrul sufletului şi să-1 îngrădim cu gândurile vieţuirii bine- 
credincioase, ca să nu găsească vrăjmaşul vre-o intrare, nici loc de uneltire; să deprindem 
mădularele sufletului cele slăbite şi să le facem în stare să cunoască binele şi răul. Dar ştie să 
şi le deprindă mintea care urmează lui Dumnezeu şi-şi face sufletul părtaş la aceasta, 
vindecând slăbiciunea lui cu dragostea lui Dumnezeu, cu gândurile ascunse ale virtuţii şi cu 
faptele poruncilor şi unindu-1 cu Cel puternic. Căci una este straja şi tămăduirea sufletului: a- 
şi aminti cu dor de Dumnezeu şi a se păstra în gânduri bune. De aceea să nu ne oprim de la o 
astfel de sârguinţa nici când mâncăm, nici când bem, nici când ne odihnim, nici când facem 
sau spunem ceva, ca toate cele ale noastre să se săvârşească spre slava lui Dumnezeu şi nu a 

noastră, nici să aibă viaţa noastră vre-o pată sau vre-o întinăciune de pe urma uneltirii celui 
rău. 

De altfel, celor ce iubesc pe Dumnezeu osteneala împlinirii poruncilor le este uşoară şi 
dulce, dragostea faţă de El fâcându-le nevoinţa uşoară şi plăcută. Pentru aceea şi cel viclean se 
luptă în tot felul să scoată frica de Dumnezeu din sufletele noastre şi se străduieşte să topească 
dragostea faţă de El prin plăceri nelegiuite şi prin momeli de ale desfătării, ca apucându-se 
sufletul nostru de osteneli, dezbrăcat de armele duhovniceşti şi nestrăjuit, să se piardă, 
furişând acela în noi slava de pe pământ în locul celei cereşti şi tulburând cele cu adevărat 
bune prin cele părute bune, prin nălucirea unor amăgiri. Căci de află pe paznici fără grijă, are 
putere să le fure din vreme şi să se furişeze împreună cu ostenelile şi să semene împreună cu 
grâul neghina lui: bârfirea, trufia, slava deşartă, dorinţa de cinstire, cearta şi ceilalţi pui ai 
răutăţii. Deci se cuvine să priveghem şi să ne păzim din toate părţile de vrăjmaşul, ca, chiar 
dacă ne-ar momi cu vre-o uneltire neruşinată, să fie respins înainte ca aceea să se atingă de 
suflet. 

Aduceţi-vă aminte neîncetat şi că Abel a adus Domnului jertfă din cele dintâi născute 
ale oilor şi din cele grase, iar Cain, din rodurile pământului, dar nu din cele dintâi. "Şi a privit, 
zice, Dumnezeu la jertfele lui Avei, iar la darurile lui Cain nu a luat aminte" (Fac. 4, 4-5). 
Care e folosul acestei istorii? Că trebuie să aflăm că lui Dumnezeu Ii este bine-plăcut tot ce se 
face "cu frică şi credinţă" şi nu ce se face cu mare pompă, fără dragoste. Căci nici Avraam n-a 
primit de la Melchisedec binecuvântarea altfel, ci numai aducând preotului lui Dumnezeu 
rodurile dintâi (pârga) şi de căpetenie. Iar prin cele de căpetenie şi prin cele mai alese ale 
bunurilor înţeleg însuşi sufletul şi însăşi mintea. Deci ni se porunceşte să nu jertfim lui 
Dumnezeu cu zgârcenie (cu micime de suflet) laudele şi rugăciunile, nici să aducem 
Stăpânului orice la nimereală, ci să-I închinăm ceea ce este de căpetenie în suflet, mai bine zis 
însuşi sufletul întreg, cu toată dragostea şi hotărârea, ca, hrăniţi pururea cu harul Duhului şi 
primind puterea cea din Hristos, să alergăm uşor pe calea mântuirii, făcând uşoară şi dulce 
nevoinţa pentru dreptate; făcând aşa însuşi Dumnezeu ne ajută în străduinţa ostenelilor şi 
împlineşte pentru noi faptele dreptăţii. 

Despre acestea până aci. Iar despre părţile virtuţii, pe care adică trebuie să o socotim 
nai mare şi să o îngrijim înaintea altora, nu se poate vorbi. Căci se ţin la un loc, având aceeaşi 
cinste, şi conduc pe cei ce se folosesc de ele, spre vârf, întărindu-se unele pe altele. 
Simplitatea se dă pe sine ascultării, iar ascultarea, credinţei; aceasta, nădejdii, iar nădejdea, 
dreptăţii; aceasta, slujirii, iar slujirea, smereniei. Iar de la aceasta luând putere blândeţea, 
aceasta îşi arată rodul în bucurie; iar bucuria, în dragoste şi dragostea, în rugăciune. Şi aşa, 
atârnând unele de altele şi ţinându-1 atârnat pe cel ce le are, îl urcă spre vârful celui dorit, 
precum, dimpotrivă, viclenia îi coboară pe prietenii ei, prin părţile ei proprii, spre ultima 
răutate. 

Dar trebuie să stăruim cel mai mult în rugăciune. Căci aceasta este ca un vârf al 
virtuţii. Prin ea cerem şi celelalte virtuţi de la Dumnezeu, cu care comunică şi se uneşte, prin 
sfinţenie tainică şi prin lucrare duhovnicească şi prin simţire negrăită, cel ce stăruie în 
rugăciune. Căci cel ce a luat prin aceasta Duhul ca ajutor şi călăuzitor arde de dragostea 
Domnului şi se înfierbântă de dorul Lui, nefiind saturare de rugăciune, ci pururea arzând de 
dragostea Celui bun şi hrănind sufletul cu avânt, precum s-a spus: "Cei ce mă mănâncă pe 
mine vor flămânzi iarăşi, şi cei ce mă beau pe mine vor înseta iarăşi" (Inţ. Sir. 24, 23). Şi în 
altă parte: "Dat-ai veselie în inima mea" (Ps. 4, 7). Iar Domnul zice: "împărăţia cerurilor este 
în lăuntrul vostru" (Le. 17, 21). 

Dar care este împărăţia de care zice că este în lăuntrul nostru? Care alta, dacă nu 
veselia care vine de sus, prin Duhul, în sufletele noastre? Căci aceasta este ca un chip şi ca o 
arvună şi ca un semn al vieţuirii veşnice, de care se vor bucura sufletele sfinţilor în veacul pe 
care-1 aşteptăm. Deci Domnul ne mângâie prin lucrarea Duhului în orice necaz, prin aceea că 
ne mântuieşte şi ne împărtăşeşte de bunătăţile duhovniceşti şi de darurile (harismele) Sale. 
Căci El e "Cel ce ne mângâie pe noi întru tot necazul nostru, ca să putem şi noi mângâia pe 

cei ce sunt întru tot necazul" (II Cor. 1, 4); şi: "Inima mea şi trupul meu s-au bucurat de 
Dumnezeul meu cel viu" (Ps. 61,6). Toate acestea arată prin ghicituri veselia şi mângâierea. 

Odată ce s-a arătat, deci, care este scopul vieţuirii binecredincioase, pe care se cuvine 
să-1 urmărească cei ce şi-au ales viaţa de Dumnezeu iubitoare, şi care este curăţia sufletului şi 
sălăşluirea Duhului prin înaintarea în fapte bune, fiecare dintre voi să se predea pe sine, 
pregătindu-şi sufletul în felul arătat şi umplându-1 de dragostea dumnezeiască, rugăciunilor şi 
posturilor, potrivit voii Lui, aducându-şi aminte de Cel ce ne-a îndemnat: "Neîncetat rugaţi- 
vă" (I Tes. 5, 17) şi "stăruind în rugăciune" (Rom. 12, 12), şi de făgăduinţa Domnului, în care 
zice: "Cu cît mai mult nu va face Dumnezeu izbăvire celor ce strigă către El noaptea şi ziua" 
(Le. 18, 6-7) şi: "Zicea şi o pildă că se cade a ne ruga totdeauna şi a nu ne lenevi" (Le. 18,1). 

Iar că sârguinţa în rugăciune ne hărăzeşte lucruri mari şi-L sălăşluieşte şi pe Duhul în 
suflete, o arată limpede Apostolul prin cele ce ne îndeamnă zicând: "Prin toată rugăciunea şi 
cererea rugându-vă în toată vremea întru Duhul şi întru aceasta priveghind întru toată stăruinţa 
şi cererea" (Ef. 6, 18). Drept aceea, dacă vreunul dintre fraţi se predă pe sine acestei părţi a 
virtuţilor, adică rugăciunii, bună comoară îşi agoniseşte şi iubeşte cea mai mare avuţie. Numai 
să o facă aceasta fiecare cu conştiinţă încordată şi dreaptă, nerătăcind în nici o parte de bună- 
voie cu cugetarea, nici ca unul ce are de împlinit fără de voie o îndatorire din nevoie, ci 
împlinind o cerinţă a dragostei şi un dor al sufletului şi arătând tuturor roadele stăruinţei. 

Se cade însă ca şi ceilalţi să dea o vreme acestei părţi şi să se bucure împreună (cu 
aceia) de stăruirea în rugăciune, ca să se facă şi ei părtaşi de roadele cele bune, ca unii ce s-au 
făcut părtaşi de împreuna-îndulcire de aceeaşi vieţuire. Dar va da şi Domnul însuşi celor ce se 
roagă chipul cum trebuie să se roage, după spusa: "Cel ce dă rugăciune celui ce se roagă" (I 
Regi 2, 8). Drept aceea cel ce stăruie în rugăciune se cade să ceară şi să ştie să se nevoiască în 
această luptă cu multă sârguinţa şi cu toată puterea pentru un lucru aşa de mare. Căci marile 
biruinţe au nevoie de multe osteneli, pentru că răutatea întinde curse mai ales acestora, 
născocind de pretutindeni şi umblând împrejur şi căutând să pună piedici sârguinţei. De aci, 
somnul şi îngreunarea trupului şi a sufletului, moleşeala, trândăvia, descurajarea, nerăbdarea 
şi celelalte patimi şi lucrări, prin care se pierde sufletul, fiind răpit cu vreo parte a lui şi 
rostogolit spre vrăjmaşul lui. 

Deci se cade a pune sufletului, ca pe un cârmaci înţelept, gândul care nici o clipă nu 
lasă cugetarea să ia aminte la tulburările aduse de duhul cel rău, nici nu se lasă dus încoace şi 
încolo de valurile lui, ci priveşte îndată spre limanul de sus şi predă sufletul nevătămat lui 
Dumnezeu, Care i 1-a încredinţat şi îl cere. Căci nu a cădea în genunchi şi a lua chipul celor 
aflaţi în rugăciune, în vreme ce cugetarea rătăceşte în afară, e sârguinţa şi fapta bineplăcută 
Scripturii, ci predarea întregului suflet împreună cu trupul rugăciunii, odată cu lepădarea 
oricărei nepăsări a gândurilor şi oricărui cuget nedrept. 

Iar întâistătătorii se cuvine să ajute unuia ca acesta şi prin toată sârguinţa şi sfătuirea 
să hrănească dorinţa celui ce se roagă faţă de scopul lui şi să curăţe sufletul lui. Căci rodul 
virtuţilor celor ce se roagă astfel, arătându-se celor împreună-vieţuitori, se face folositor nu 
numai celui înaintat, ci şi celor ce sînt încă prunci şi au nevoie de învăţătură, mângâindu-i pe 
ei şi îndemnându-i să urmeze celor pe care-i văd. Iar rodul rugăciunii curate este simplitatea, 
dragostea, smerita cugetare, stăruinţa şi cele asemenea, pe care osteneala celui ce se sârguieşte 
cu rugăciunea le odrăsleşte în viaţă înaintea rodurilor veşnice. 

Rugăciunea se înfrumuseţează cu aceste roduri, iar când e lipsită de ele, osteneala ei 
este zadarnică. Şi nu numai rugăciunea, ci şi toată calea vieţuirii înţelepte (a filosofiei) care 
aduce această odrăslire a dreptăţii este o cale adevărată şi duce spre scopul cel drept. Iar cea 
care e lipsită de acestea rămâne un nume gol, care se aseamănă cu fecioarele nebune cărora le- 
a lipsit la vremea de trebuinţă untdelemnul pentru cămara de nuntă. Căci nu aveau în suflete 
lumina, sau rodul virtuţii, nici sfeşnicul Duhului în cugetare. Pentru aceea le-a şi numit pe 
drept cuvânt, Scriptura, nebune, virtutea din ele stingându-se înainte de sosirea Mirelui; şi de 
aceea au fost lăsate, nenorocitele, în afara cămării de nuntă. Căci nu li s-a socotit sârguinţa 
fecioriei, neavând lucrarea Duhului. Şi pe bună dreptate. Căci la ce foloseşte lucrarea viei, 

dacă nu se arată roadele pentru care a răbdat lucrătorul viei osteneală? La ce foloseşte postul 
şi rugăciunea şi privegherea, dacă lipseşte pacea, bucuria, dragostea şi celelalte roduri ale 
Duhului, pe care le înşiră Apostolul? (Gal. 5, 22-23). Căci cel îndrăgit de bucuria de sus rabdă 
toată osteneala de dragul acesteia, prin care se atrage Duhul; şi, împărtăşindu-se de harul Lui, 
rodeşte şi se bucură cu veselie de lucrarea viei (de rodul ei), pe care a lucrat-o harul Duhului, 
întru smerita lui cugetare şi în împlinirea faptelor. 

Se cuvine deci să se rabde ostenelile rugăciunii şi ale postului şi ale celorlalte fapte cu 
multă plăcere, dragoste şi nădejde, iar florile şi roadele ostenelilor să se creadă că sunt lucrări 
ale Duhului. Căci dacă socoteşte cineva că acestea (florile şi roadele) şi totul trebuie să se 
pună pe seama ostenelilor, în locul acelor roade nepătate îi odrăsleşte unuia ca acesta trufia şi 
închipuirea de sine; iar aceste patimi, odrăslind în sufletele celor uşuratici ca o putreziciune, 
strică şi pierd sufletele. 

Deci ce trebuie să facă cel ce vieţuieşte lui Dumnezeu şi nădejdii în El? Să rabde 
nevoinţele pentru virtute cu plăcere, iar izbăvirea sufletului de patimi şi urcuşul spre vârful 
virtuţilor şi nădejdea desăvârşirii să şi-o pună în Acela, crezând în iubirea Lui de oameni. 
Căci, pregătindu-se şi bucurându-se de harul Celui în care crede, aleargă fără osteneală, 
dispreţuind răutatea vrăjmaşului, ca unul ce e străin de acela şi izbăvit de patimile din partea 
lui, prin harul lui Hristos. 

Căci precum cei ce prin lenevire în cele bune aduc patimile cele rele în firea lor şi 
petrecând în ele le săvârşesc cu bucurie şi uşor, secerând, ca un fel de dulceaţă firească şi 
proprie, lăcomia, pizma, curvia şi celelalte părţi ale răutăţii vrăjmaşe, aşa lucrătorii lui Hristos 
şi ai adevărului primind, prin credinţă şi prin ostenelile virtuţii, bunătăţile cele mai presus de 
firea lor, culeg din harul Duhului, cu o plăcere negrăită, ca pe nişte roduri, şi împlinesc fără 
osteneală iubirea cea nevicleană şi neschimbăcioasă, credinţa neclintită, pacea neclătinată, 
bunătatea adevărată şi toate celelalte, prin care sufletul, ajungând mai mare ca sine şi mai 
puternic ca răutatea vrăjmaşului, se îmbie pe sine locaş curat Duhului cel închinat şi sfânt, de 
la Care primeşte pacea nemuritoare a lui Hristos, unindu-se prin ea cu El şi lipindu-se de 
Domnul. Iar primind harul Duhului şi lipindu-se de El şi făcându-se un duh cu El, sufletul nu 
împlineşte numai faptele virtuţii sale cu uşurinţă, nemaiavând să lupte cu vrăjmaşul, prin 
faptul că e mai mare ca uneltirea lui, ci, ceea ce e mai mare ca toate, primeşte în sine patimile 
Mântuitorului şi se desfată de acestea mai mult decât iubitorii vieţii acesteia de cinstirile şi 
slăvirile şi stăpânirile primite de la oameni. Căci pentru creştinul care a înaintat prin bună- 
vieţuire şi prin darul Duhului la măsura vârstei duhovniceşti a harului dat lui, e o slavă şi o 
desfătare şi o bucurie mai mare decât orice plăcere să fie urât pentru Hristos, să fie prigonit 
pentru El, să rabde orice ocară şi ruşine pentru credinţa în Dumnezeu. Căci toată ocara şi 
bătăile şi prigonirile şi celelalte pătimiri, până la cruce, toate sînt desfătare şi odihnă şi arvună 
a comorilor cereşti, odată ce ele dau unuia ca acesta toată nădejdea în învierea şi în bunătăţile 
viitoare. Căci zice: "Fericiţi veţi fi când vă vor ocărî pe voi şi vă vor prigoni toţi oamenii şi 
vor zice tot cuvântul rău împotriva voastră, minţind pentru Mine. Bucuraţi-vă şi vă veseliţi că 
plata voastră multă este în ceruri" (Mt. 5, 11-12; Le. 6, 22-23). Iar Apostolul zice: "Nu numai 
răbdăm, ci ne şi lăudăm întru necazuri" (Rom. 5, 3). Şi în altă parte: "Deci cu dulceaţă mă voi 
lăuda întru neputinţele mele, ca puterea lui Hristos să se sălăşluiască întru mine. Pentru aceea 
mă bucur întru neputinţe, în ocări, în nevoi, în închisori. Căci când sunt slab atunci sînt tare" 
(I Cor. 12, 9-10). Şi iarăşi: "Ca slujitori ai lui Dumnezeu întru răbdare multă" (II Cor. 6, 4). 

Căci însuşi harul Sfântului Duh, stăpânind peste tot sufletul şi umplând locaşul lui de 
veselie şi de putere, face sufletului dulci pătimirile prin nădejdea celor viitoare şi omoară 
(copleşeşte) simţirea durerii prezente. 

Deci aşa să vieţuiţi ca unii ce aveţi să urcaţi astfel, prin împreuna-lucrare a Duhului, la 
puterea şi slava cea înaltă, răbdând toată osteneala cu bucurie, ca să vă arătaţi vrednici de 
venirea în voi a Sfântului Duh şi a moştenirii lui Hristos, netrufindu-vă, nici moleşindu-vă din 
lene, ca să nu cădeţi nici voi şi să nu vă faceţi nici altora pricină de păcătuire. Iar dacă unii, 
neavând încă tăria rugăciunii de vârf, nici sârguinţa şi puterea cerută de ea, rămân mai prejos 

de această virtute, să împlinească, după putere, ascultarea în altele, slujind din toată inima, 
lucrând cu sârguinţa, slujind cu plăcere, nu pentru răsplata cinstirii, nici pentru slava 
omenească, nici slăbind în osteneală, datorită moleşelii şi trândăviei, nici ca slujind trupurilor 
şi sufletelor străine, ci ca slujind robilor lui Hristos, celor lăuntrici nouă, ca lucrul lor să se 
arate Domnului curat şi neviclean. Nimeni să nu se dea înapoi de la sârguinţa în fapte bune, ca 
neavând puterea să împlinească cele ce mântuiesc sufletul. Căci Dumnezeu nu porunceşte 
nimic ce nu e cu putinţă robilor Săi, ci a arătat iubirea şi bunătatea dumnezeirii Sale aşa de 
revărsată şi de bogată peste toţi, că fiecăruia îi dăruieşte puterea să facă, după voia lui, vreun 
bine şi ca nimeni din cei ce au sârguinţa să nu fie lipsit de puterea de a se mântui. Căci zice: 
"Cel ce adapă numai cu un pahar de apă pe cineva în nume de ucenic, amin zic vouă, că nu va 
pierde plata lui" (Mt. 10, 42; Mc. 9, 41 ). 

Unde e mai multă putere, ca în această poruncă? Unui pahar de apă îi urmează răsplata 
cerească. Ia seama la nemărginirea iubirii de oameni. "întrucât aţi făcut, zice, unuia din 
aceştia, Mie aţi făcut" (Mt. 25, 46). Porunca e mică, iar câştigul ascultării e mare şi răsplata de 
la Dumnezeu, bogată. Deci nimic nu cere peste putere, ci fie că faci un lucru mic, fie unul 
mare, îţi vine ca urmare răsplata după hotărârea aleasă. Dacă e în numele şi din frica de 
Dumnezeu, îţi vine un dar de nerăpit. Iar dacă e spre arătare şi pentru slava de la oameni, auzi 
pe Domnul însuşi jurându-Se: "Amin zic vouă, că îşi vor lua plata lor" (Mt. 6, 2; 5, 16). Deci 
ca să nu păţim aceasta, porunceşte ucenicilor şi prin ei şi nouă: "Luaţi seama să nu faceţi 
milostenia voastră, sau rugăciunea, sau postul înaintea oamenilor. Iar de nu, nu veţi avea plata 
voastră de la Tatăl vostru cel din ceruri" (Mt. 6, 1 urm.). Astfel porunceşte să ne întoarcem şi 
să fugim de "morţii aceştia" şi de laudele morţilor şi de slava ce se veştejeşte şi trece şi să o 
căutăm numai pe aceea, a cărei frumuseţe nu se poate descrie şi a cărei margine nu se poate 
afla; prin care să putem slăvi şi noi pe Tatăl şi pe Fiul şi pe Sfântul Duh, acum şi pururea şi în 
vecii vecilor. Amin. 

